SKRIFTLIG FORESPØRGSEL P-2656/02

af Antonios Trakatellis (PPE-DE) til Kommissionen

(16. september 2002)

Om: Demontering af atomreaktorerne i Kozloduy-værket Bulgariens overholdelse af sine partnerskabsforpligtelser

Under henvisning til at driften af blok 1 og 2 på atomkraftværket i Kozloduy definitivt være ophørt inden slutningen af 2002, samt at der skal fastsættes en dato for den endelig lukning af blok 3 og 4, som ikke må finde sted senere end 2006 ifølge Rådets afgørelse om de principper, prioriteter, mellemliggende mål og betingelser, der skal indgå i tiltrædelsespartnerskabet med Bulgarien(1) samt ligeledes ifølge de forpligtelser, som er anført i Sofia-memorandummet, som Bulgarien undertegnede sammen med Kommissionen i 1999,

bedes Kommissionen oplyse:

- Hvor langt er man kommet med tidsplanen for demontering af blok 1 og 2 på atomkraftværket i Kozloduy, hvilket arbejde er blevet udført eller vil blive udført med henblik på afmonteringen af blok 1 og 2 nu tre måneder inden udløbet af den fastsatte frist, dvs. inden slutningen af år 2002?

- Hvilke foranstaltninger har Kommissionen til hensigt at træffe i tilfælde af, at Bulgarien ikke overholder sine forpligtelser vedrørende atomkraftsikkerheden og lukningen af de blokke, som ikke kan tilpasses vestlige sikkerhedsstandarder, og hvilke foranstaltninger har den truffet for at sikre, at Bulgarien som vedtaget fastsætter en frist for den endelige lukning af blok 3 og 4 senest i 2006?

- Hvilke foranstaltninger har Bulgarien truffet for at vedtage en ny energistrategi på grundlag af en tilpasning af reglerne for det frie marked (produktion og prisfastsættelse, åbning af markedet for konkurrence), forbedring af energieffektiviteten og håndteringen af atomaffald, import af vedvarende energikilder og revision af sine prognoser for energiefterspørgslen på basis af mere realistiske scenarioer, hvad vækst og intensivt energiforbrug angår?

(1) EFT L 44 af 14.2.2002, s. 1.

Svar afgivet på Kommissionens vegne af Günter Verheugen

(22. oktober 2002)

Den bulgarske regering har påtaget sig at nedlægge driften af blok 1 og 2 på atomkraftværket i Kozloduy inden udgangen af 2002. Kommissionen følger naturligvis opmærksomt og meget nøje de foranstaltninger, som vedtages for at gennemføre denne beslutning. Den bulgarske regering er fortsat på retslig og teknisk plan ved at forberede sig inden for denne tidsfrist og modtager til dette formål støtte fra det internationale samfund, og navnlig fra EU.

En lov om sikkerhed og anvendelse af atomenergi, som blev vedtaget i juli, indeholder omfattende foranstaltninger og principper for forvaltning og kontrol af atomenergi og radioaktivt affald. Loven fastsætter ansvarsområderne for den nukleare tilsynsmyndighed, dens beføjelser og uafhængighed og bekræfter eksistensen og anvendelsen af fonde til forvaltning af radioaktivt affald og nedlukning af atomkraftværker.

På teknisk niveau er der med finansiel støtte fra det EU-finansierede Phare-program foretaget en detaljeret vurdering af, hvilke foranstaltninger der kræves for at nedlukke Kozloduy-værket, hvilke udgifter dette vil medføre, og hvilken strategi der bør anvendes. Hele nedlukningsproceduren omfatter tre etaper: indstilling af driften, efterfulgt af en række tekniske procedurer for afkobling af værket og indledende afmontering i området omkring generatoren, med efterfølgende oprensning af stedet og oplagring af de farlige elementer i 30 år for at nå et strålingsniveau, som muliggør endelig afmontering. En specialiseret arbejdsgruppe er allerede oprettet med dette formål ved Kozloduy-værket.

Kommissionen henviser til det betydelige finansielle bidrag, som Fællesskabet giver for at støtte det arbejde, som direkte vedrører eller følger af nedlukningen, navnlig gennem den internationale fond for afviklingsstøtte til Kozloduy (KIDSF), som forvaltes af Den Europæiske Bank for Økonomisk Genopbygning og Udvikling (BERD). I marts ratificerede det bulgarske parlament en rammeaftale med BERD om anvendelsen af denne fond. De første projekter er allerede blevet godkendt af forsamlingen af bidragydere, særlig konstruktionen af en enhed til tørlagring af radioaktivt affald, der nu er genstand for et udbud.

Kommissionen mener ikke, at der for øjeblikket er større sandsynlighed for, at Bulgarien skulle nægte at opfylde sine forpligtelser vedrørende lukningen af visse reaktorer på Kozloduy-værket, navnlig blok 1 og 2. De mere specifikke drøftelser vedrørende blok 3 og 4 afholdes inden for rammerne af forhandlingerne med medlemsstaterne om kapitel 14 (energi). I henhold til vilkårene i 1999-aftalen mellem Kommissionen og Bulgarien (som EU har taget med i forhandlingerne om kapitel 14) har Bulgarien påtaget sig at indstille driften af disse to reaktorer i løbet af i år. EU mener, at den endelige indstilling af driften bør finde sted senest i 2006. Den bulgarske regering har for nylig meddelt, at den foreslår at lukke blok 3 og 4 i 2006.

I juli vedtog det bulgarske parlament en ny energistrategi, der danner grundlag for indførelsen af markedsmekanismer og en omlægning af industrien, herunder forbedring af Bulgariens energiproduktion. Produktionen defineres i denne strategi klart som en af prioriteterne, og Bulgarien er for øjeblikket ved at udarbejde et antal scenarier for forbedring af denne. Et antal tekster er vedtaget i år, og disse fastsætter bestemmelserne for markedets funktion, først og fremmest for at lette overgangen fra en prisdannelsesmekanisme, hvorefter energipriserne hidtil er fastsat administrativt, til et system baseret på regulering. Tilsynsmyndigheden (det videnskabelige og tekniske forskningsråd) har derfor påtaget sig ansvaret for at udvikle og gennemføre procedurer for fastsættelse af priser og afgifter for elektricitet, gas og fjernvarme.